Magni Arge

Magni Arge (født 15. desember 1959 i Tórshavn) er en færøysk forretningsmann og politiker (Tj.). Han var medlem av det danske Folketinget for Færøyene 2015–2019 og tidligere administrerende direktør i Atlantic Airways.

Magni Arge er sønn av radiodirektør Niels Juel Arge og hustru Petra Gregersen. Han er bror av journalist og tidligere borgermester i Tórshavn Jógvan Arge og farbror til journalist, musiker og fotballspiller Uni Arge.

Etter gymnaset i Tórshavn ble han bachelor i samfunnsfag fra Aarhus Universitet samt exam.art. i færøysk og nordisk språk og litteratur fra Fróðskaparsetur Føroya. Han tok deretter tilleggsutdannelse i journalistikk ved Danmarks Journalisthøjskole.

Arge var administrerende direktør i Apple- og Canon-distributøren T-Mac 1990–1993 og administrerende direktør i Atlantic Airways 1995–2013. Deretter ble han selvstendig næringsdrivende. Arge har vært styreformann i den færøyske oljeindustriforeningen 1993–2017, styreformann i det færøyske turistrådet 1993–1996, styremedlem i Føroya Arbeiðsgevarafelag 1997–2014, formann i rådet for Lundin Software siden 2014 og styreformann i tarehøstingsselskapet Ocean Rainforest siden 2014.

Arge stilte på Tjóðveldis liste ved folketingsvalget i juni 2015. Han fikk 1 082 personlige stemmer, nest flest etter partileder Høgni Hoydal. Straks etter valget søkte Hoydal om permisjon, så han kunne drive valgkamp til det færøyske Lagtinget i oktober. Arge ble møtende folketingsmedlem i permisjonstiden. Permisjonen ble forlenget da Hoydal ble Færøyenes fiskeriminister. Høsten 2017 frasa Hoydal seg plassen i Folketinget for resten av perioden, så Arge rykket opp til fast medlem. Arge hadde på sin side permisjon fra det færøyske Lagtinget. I 2019 stilte han som Tjóðveldis fremste folketingskandidat, men partiet mistet sitt mandat.

Han ble kåret til «Årets leder» av det færøyske byrået Synergi i 2005. Han er omtalt i Who's Who in the World og Kraks Blå Bog.

Arge har vært italiensk konsul på Færøyene siden 2008.

Referanser

Eksterne lenker 
 
 
 

Folketingsmedlemmer for Færøyene
Færøyske forretningsfolk
Konsuler
Personer fra Tórshavn
Portal:Færøyene/artikler